|  |
| --- |
| **Nota de Premsa** |

Tarragona, 17 d’octubre de 2022

**L’Institut Català d’Arqueologia Clàssica comença una nova campanya d’excavacions arqueològiques al jaciment de Mas Cap de Ferro (Nulles, Alt Camp)**

Aquesta setmana l’ICAC-CERCA ha començat una nova intervenció arqueològica al jaciment protohistòric de Mas Cap de Ferro (Nulles, Alt Camp), amb el suport de l’Ajuntament de Nulles. Es tracta d’un camp de sitges que se situa cronològicament en la primera edat del ferro (segle VI aC), segons s’ha pogut confirmar amb l’estudi preliminar dels materials arqueològics localitzats fins al moment i les datacions per carboni 14 de llavors carbonitzades.

En campanyes anteriors, l’ICAC ha pogut documentar a Mas Cap de Ferro fins a dotze sitges, de les quals se n’han excavat set, que han aportat un registre de cultura material molt interessant: fragments de ceràmica a mà i també elements de fang cru, entre ells un tovot pràcticament sencer. A part, també s’han trobat abundants mostres de fauna amb què els investigadors podran explicar com era la ramaderia just abans del començament del món ibèric.

Els dos principals objectius de la campanya de 2023 són, d’una banda, l’excavació de les cinc sitges restants i, de l’altra, la delimitació del jaciment mitjançant rases mecàniques i l’obertura en extensió, per tal de poder determinar les dimensions reals del jaciment, que per ara es desconeixen.

Es preveu que la intervenció duri dues setmanes i que hi participi un equip d’una desena de persones. A més dels investigadors de l’ICAC i arqueòlegs auxiliars, hi prendran part també investigadors de la Universitat de Lleida (UdL), estudiants del Màster en Arqueologia Clàssica Aplicada, MACA (URV-ICAC-UAB) i estudiants del grau d’Història de la UdL.

Aquesta campanya forma part del projecte de recerca quadriennal de l’ICAC [El territori de la Cessetània occidental al primer mil·leni aC: del bronze final a la romanització](https://icac.cat/recerca/projectes-de-recerca/projecte/cessetania-occidental-quadriennal-clt009-22-00012/), finançat pel Departament de Cultura de la Generalitat de Catalunya (CLT009/22/00012) i dirigit per M. Carme Belarte (ICAC-ICREA) i Joan Canela (ICAC). La direcció dels treballs de camp recau sobre Joan Canela, Antoni Corrales i Marta Mateu, investigadors del grup MIRMED de l’ICAC.

**Per a més informació:**

**ICAC Comunicació (Maura Lerga):**680.619.185 (comunicacio@icac.cat) / [**@ICAC\_cat**](https://twitter.com/ICAC_cat)

**Investigador/a o persona de referència del projecte:** jcanela@icac.cat

**Adjuntem selecció d’imatges il·lustratives que podeu utilitzar a conveniència, citant l’autoria de l’ICAC**:

Peus de foto:

1. Al costat dels marcadors, s’aprecien dues de les set noves sitges d’emmagatzematge que documentades al jaciment del Mas Cap de Ferro (Nulles) durant la campanya arqueològica de 2021. Foto: ICAC.
2. Tasques de consolidació d’una de les sitges excavades al jaciment del Mas Cap de Ferro. Foto: ICAC (2021).
3. Vista general de la tova localitzada dins d’una de les sitges intervingudes al jaciment de Mas Cap de Ferro en els inicis de la campanya de 2023. Foto: ICAC.
4. Restes de fauna localitzades en el fons d’una de les sitges al jaciment del Mas Cap de Ferro, durant la campanya de 2023. Foto: ICAC.
5. Treballs de topografia en el jaciment, amb el Mas Cap de Ferro al fons. Foto: ICAC.

**Notícies relacionades:**

[L’equip d’Arqueologia Protohistòrica de l’ICAC ha documentat noves sitges pre-ibèriques al jaciment de Mas Cap de Ferro (Nulles, Alt Camp)](https://icac.cat/actualitat/noticies/2021/noves-sitges-mas-cap-de-ferro-nulles-protohistoria/)

[Una nova campanya d’excavació a Nulles permet confirmar la presència de tres sitges del bronze final o de la primera edat del ferro (icac.cat)](https://icac.cat/actualitat/noticies/2019/una-nova-campanya-dexcavacio-a-nulles-permet-confirmar-la-presencia-de-tres-sitges-del-bronze-final-o-de-la-primera-edat-del-ferro/)

**Sobre l’Institut Català d’Arqueologia Clàssica (ICAC-CERCA)**

L’Institut Català d’Arqueologia Clàssica (ICAC-CERCA) és un centre CERCA creat com a consorci el 2003 per la Generalitat de Catalunya i la Universitat Rovira i Virgili. És una institució líder en la investigació i la conservació del patrimoni arqueològic a Catalunya. Té la seu a Tarragona, ciutat reconeguda com a Patrimoni Mundial per la UNESCO l’any 2000. Els seus investigadors i investigadores treballen per comprendre el passat a través de l’estudi de les restes arqueològiques i promoure la preservació del ric llegat històric de la regió. Som CERCA!

Per a més informació, visiteu el lloc web de l’ICAC a www.icac.cat.